Source: https://www.eca.europa.eu/fi/Pages/AuditMethodology.aspx
Timestamp: 2018-10-15 20:23:27+00:00
Document Index: 20978650

Matched Legal Cases: ['TUOMIOISTUIN\n', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ']

Tarkastusmenetelmät | EUROOPAN TILINTARKASTUSTUOMIOISTUIN
Etusivu > Toimintamme: Tarkastusmenetelmät
Euroopan tilintarkastustuomioistuin toimittaa tarkastuksensa soveltaen kansainvälisiä tarkastusstandardeja ja eettisiä ohjeita EU:n toimintaympäristöön. Standardien avulla tilintarkastustuomioistuin varmistaa työnsä laadun, ammatillisen tasokkuuden sekä toimintansa vaikuttavuuden. Tilintarkastustuomioistuin edistää standardien kehittämistä osallistumalla kansainväliseen yhteistyöhön.
Tarkastuslausumaa varten toimitettavat tarkastukset
Tarkastuslausuma (josta toisinaan käytetään lyhennettä DAS ranskankielisen termin declaration d’ assurance mukaisesti) pohjautuu vuosittain toteutettavaan tilintarkastusta ja säännönmukaisuuden tarkastusta koskevaan menettelyyn. Siinä tilintarkastustuomioistuin tarkastaa EU:n tilien luotettavuuden ja tilien perustana olevien toimien sääntöjenmukaisuuden. Se julkaisee havaintonsa ja johtopäätöksensä vuosikertomuksissaan. Tarkastukseen kuuluu tapahtumista satunnaisesti poimitun otoksen testaaminen. Lisäksi tarkastuksessa arvioidaan valvontajärjestelmät, jotta voidaan määrittää, onko tulot ja maksut laskettu oikein ja noudattavatko ne oikeus- ja sääntelynormistoa. Yksittäisiä tapahtumia tarkastetaan kaikkien meno-ohjelmien ja jäsenvaltioiden osalta. Tarkoituksena on laatia erityisarvioita EU:n talousarvion eri osa-alueilta. Tilintarkastustuomioistuimen johtopäätösten perustana käytetään myös muita lähteitä, kuten muiden tarkastajien työtä.
Tuloksellisuuden tarkastukset
Tuloksellisuuden tarkastuksissa tilintarkastustuomioistuin tutkii EU:n tulojen ja menojen laatua ja sitä, onko varainhoidon moitteettomuuden periaatetta noudatettu. Tuloksellisuuden tarkastuksiin kuuluu EU-varoja hallinnoivien elinten ja instituutioiden ohjelmien, toimien, hallintojärjestelmien ja menettelyjen tutkiminen. Tällöin arvioidaan, käyttävätkö ne varoja taloudellisesti, tehokkaasti ja vaikuttavasti. Tilintarkastustuomioistuimen tuloksellisuuden tarkastukset kattavat laajan kirjon aiheita, ja niissä keskitytään ensisijaisesti aiheisiin, jotka liittyvät kasvuun ja työllisyyteen, Euroopan tasolla saavutettavaan lisäarvoon, julkistalouden hallinnointiin sekä ympäristöön ja ilmastotoimiin. Tuloksellisuuden tarkastusten tulokset julkaistaan erityiskertomuksissa.
Tuloksellisuuden tarkastuksissa arvioidaan julkista tukitoimenpidettä koskevia eri näkökohtia, kuten panoksia (taloudelliset, inhimilliset, aineelliset, organisatoriset tai sääntelyyn liittyvät resurssit, joita tarvitaan ohjelman täytäntöönpanoon), tuotoksia (ohjelman suoritteet), tuloksia (ohjelman välittömät vaikutukset suoraan kohderyhmään tai tuensaajiin) sekä vaikutuksia (asianomaisessa yhteisössä tapahtuneet pitkän aikavälin muutokset, jotka on saatu aikaan EU:n toiminnalla).
Tilintarkastustuomioistuin noudattaa tarkastuksissaan INTOSAIn vahvistamia kansainvälisiä ISSAI-tarkastusstandardeja. INTOSAI on ylimpien tarkastuselinten muodostama maailmanlaajuinen järjestö. Tilintarkastustuomioistuimen tarkastuksissaan noudattaman lähestymistavan periaatteet on kuvattu yksityiskohtaisesti useissa käsikirjoissa, standardeissa ja ohjeissa, joissa kansainvälisiä standardeja sovelletaan EU:n tarkastusympäristöön. Käsikirjat, standardit ja ohjeet auttavat tarkastajia saavuttamaan työssään korkean ammatillisen laadun ja toimimaan tehokkaasti ja vaikuttavasti.
Tilintarkastustuomioistuimen tarkastuskäsikirjoissa on annettu yksityiskohtaiset ohjeet, joiden avulla tarkastukset voidaan toimittaa standardien ja laatuvaatimusten mukaisesti. Tilintarkastustuomioistuin on laatinut kaksi tarkastuskäsikirjaa, jotka kattavat tarkastusten kolme päätyyppiä.
Tilintarkastuksen ja säännönmukaisuuden tarkastuksen käsikirja
Tilintarkastuksen ja säännönmukaisuuden tarkastuksen käsikirjassa esitetään ne kansainvälisiin tarkastusstandardeihin sisältyvät periaatteet, jotka ovat relevantteja tilintarkastustuomioistuimen tilintarkastuksissa ja säännönmukaisuuden tarkastuksissa. Käsikirjassa neuvotaan, kuinka periaatteita on sovellettava tilintarkastustuomioistuimen vuotuista tarkastuslausumaa varten toimitettavissa tarkastuksissa ja muissa tilintarkastuksissa ja säännönmukaisuuden tarkastuksissa. Käsikirjan lisäksi on laadittu myös muuta käytännön ohjeistusta, kuten tarkistuslistoja ja yksityiskohtaisempia ohjeita. Tarkastustyötä hallinnoidaan tilintarkastustuomioistuimen sähköisellä tarkastuksen tukijärjestelmällä, johon työ myös kirjataan.
Toiminnantarkastuksen käsikirja
Toiminnantarkastuksen käsikirjassa esitetään ne kansainvälisiin tarkastusstandardeihin sisältyvät periaatteet, jotka ovat relevantteja tilintarkastustuomioistuimen tuloksellisuuden tarkastuksissa. Siinä tuodaan esiin myös tuloksellisuuden tarkastuksessa sovellettavia yleisesti hyväksyttyjä periaatteita ja hyviä käytäntöjä. Käsikirjassa esitetään toimenpiteet ja ohjeet, joita soveltamalla voidaan toimittaa laadukkaita tuloksellisuuden tarkastuksia: miten tarkastukset on suunniteltava ja toimitettava, miten niistä on raportoitava ja miten on toteutettava niihin liittyvä seuranta jne. Käsikirja auttaa tarkastajaa käyttämään ammattitaitoon kuuluvaa harkintaa kaikissa tuloksellisuuden tarkastuksen vaiheissa. Tämä on tärkeää, kun otetaan huomioon mahdollisten tarkastusaiheiden ja tavoitteiden sekä tietojenkeruu- ja analysointimenetelmien moninaisuus tuloksellisuuden tarkastuksissa.
Tarkastustyötä hallinnoidaan tilintarkastustuomioistuimen sähköisellä tarkastuksen tukijärjestelmällä, johon työ myös kirjataan.
Tilintarkastustuomioistuin on laatinut tarkastusmenetelmiä koskevia käytännön ohjeita. Tarkoituksena on tukea tarkastajien työtä tarkastuksen eri vaiheissa. Ohjeet täydentävät tarkastuskäsikirjoja, ja niissä annetaan hyviin käytäntöihin liittyviä neuvoja tilintarkastustuomioistuimen tarkastajille. Ohjeet ovat saatavilla alla olevasta ”Aiheeseen liittyviä linkkejä” ‑osiosta.
Ylimpien tarkastuselinten kansainväliset ISSAI- standardit
Kansainväliset tilintarkastusstandardit (ISA)
Tiedon ja tietotekniikan valvontatavoitteita koskevat COBIT-standardit
Kansainväliset IFRS- tilinpäätösstandardit
Tarkastukseen sisältyvät haastattelut
Tarkastuskysymykset ja johtopäätökset
Tarkastustavoitteiden asettaminen
Riskienarviointi tuloksellisuuden tarkastuksissa